               PATVIRTINTA
Komisijos 2024 m. lapkričio 28 d. protokolu Nr. 6
INŽINERINIO STATINIO (AIKŠTELĖS KĖDAINIŲ M., SENOSIOS RINKOS A.) DALIES VIEŠO NUOMOS KONKURSO SĄLYGOS

I SKYRIUS
BENDROSIOS NUOSTATOS

1. Kėdainių rajono savivaldybė (toliau – Savivaldybė) viešo konkurso būdu pagal toliau pateiktas inžinerinio statinio dalies nuomos sąlygas (toliau – Sąlygos) nuomoja 30 kv. m ploto  aikštelės, plane pažymėtos b1, b2, b3, unikalus numeris 5300-2022-5011, esančios Kėdainių m., Senosios Rinkos a.
2. Nuomos konkursas vykdomas vadovaujantis Lietuvos Respublikos vietos savivaldos įstatymo 6 straipsnio 3 punktu, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 3 ir 5 dalimis, Kėdainių rajono savivaldybei nuosavybės teise priklausančio ilgalaikio materialiojo turto viešo nuomos konkurso ir nuomos be konkurso organizavimo ir vykdymo tvarkos aprašu (toliau – Aprašas), patvirtintu Kėdainių rajono savivaldybės tarybos 2019 m. spalio 25 d. sprendimu Nr. TS-239 „Dėl Kėdainių rajono savivaldybei nuosavybės teise priklausančio ilgalaikio materialiojo turto viešo nuomos konkurso ir nuomos be konkurso organizavimo ir vykdymo tvarkos aprašo patvirtinimo“, Elektromobilių įkrovimo prieigų planu Kėdainių mieste, patvirtintu Kėdainių rajono savivaldybės tarybos 2017 m. kovo 31 d. sprendimu Nr. TS-80 „Dėl Elektromobilių įkrovimo prieigų plano Kėdainių mieste patvirtinimo“, Kėdainių rajono savivaldybės tarybos 2024 m. gegužės 31 d. sprendimu Nr. TS-159 „Dėl leidimo nuomoti inžinerinių statinių dalį“ bei šiomis Sąlygomis. 
3. Nuomos konkursas vykdomas laikantis lygiateisiškumo, nediskriminavimo, skaidrumo, abipusio pripažinimo ir proporcingumo principų bei konfidencialumo ir nešališkumo reikalavimų. 

II SKYRIUS
INŽINERINIO STATINIO DALIES NUOMOS SĄLYGOS 

4. Nuomojamas turtas – inžinerinio statinio dalis – 30 kv. m ploto aikštelės, kurios pagrindinė naudojimo paskirtis – kelių (gatvių), plane pažymėtos b1, b2, b3, unikalus numeris 5300-2022-5011, koordinatės LKS-94 sistemoje 6127977 / 498757, esančios Kėdainių m., Senosios Rinkos a. (toliau – Statinys).
5. Statinio savininkas – Kėdainių rajono savivaldybė, Statinio valdytojas – Kėdainių rajono savivaldybės administracija, kodas 188768545, J. Basanavičiaus g. 36, LT-57288 Kėdainiai, kuri,  vadovaudamasi Kėdainių rajono savivaldybės tarybos 2024 m. gegužės 31 d. sprendimu Nr. TS-159 „Dėl leidimo nuomoti inžinerinių statinių dalį“, organizuoja viešą nuomos konkursą, pasirašo nuomos sutartį ir perdavimo–priėmimo aktą.
6. Nuomos tikslas ir Statinio naudojimo paskirtis – išnuomoti Statinį viešajai 2 prieigų vidutinės galios elektromobilių įkrovimo stotelei įrengti ir eksploatuoti ją teisės aktų nustatyta tvarka bendruomenės poreikių tenkinimui, įgyvendinant viešųjų elektromobilių įkrovimo prieigų plėtros planą ir siekiant suteikti galimybes kuo plačiau naudoti alternatyviuosius degalus.
7. Nuomos terminas – 10 metų skaičiuojant nuo Statinio perdavimo–priėmimo akto pasirašymo dienos.
8.  Pradinė 1 kv. m Statinio nuomos kaina –  5,67 Eur su PVM per mėnesį.
9.  Išsinuomojus Statinį, 2 prieigų elektromobilių įkrovimo stotelė turi būti įrengta ir pradėta eksploatuoti ne vėliau kaip per 12 mėn. nuo Statinio perdavimo–priėmimo akto pasirašymo dienos.
10. Nuomininkas elektromobilių įkrovimo stotelės įrengimui privalo gauti visus reikalingus teisės aktų nustatytus leidimus, sutikimus, derinimus ir pan.
11. Nuomininkas Statinio ribose privalo įrengti vertikalųjį ženklinimą ir horizontalųjį ženklinimą akmens trinkelėmis, mažosios architektūros elementus – vieną suoliuką ir vieną šiukšliadėžę.
12. Nuomininkas elektromobilių įkrovimo stotelės įrengimo projektinius sprendinius privalo derinti su Kėdainių rajono savivaldybės administracijos Architektūros ir urbanistikos skyriumi.
[bookmark: part_6d504bb93a1a492aa0d2a1c0503f2f2a]13. Nuomininkas nuompinigius pagal nuomotojo pateiktą sąskaitą-faktūrą už praėjusį mėnesį į nuomos sutartyje nurodytą nuomotojo sąskaitą banke turi sumokėti iki kiekvieno mėnesio 10 d. Nuomininkas, sutartyje nustatytu laiku nesumokėjęs nuompinigių, moka 0,05 proc. dydžio delspinigius už kiekvieną pradelstą dieną.          

 III SKYRIUS
 VIEŠO NUOMOS KONKURSO ORGANIZAVIMAS IR VYKDYMAS
 
	14. Viešas nuomos konkursas organizuojamas ir vykdomas pagal Apraše nustatytas procedūras.	
	15. Konkurso dalyviai registruojami Kėdainių m., J. Basanavičiaus g. 36, 603 kab., Komisijos pirmininkė, Turto valdymo skyriaus vedėja Audronė Naujalienė, telefono numeris + 370 611 57 376, elektroninio pašto adresas audrone.naujaliene@kedainiai.lt, jos nesant  –  605 kab. Turto valdymo skyriaus vyriausioji specialistė Rasa Vaitkūnienė, telefono numeris + 370 347 69 518, elektroninio pašto adresas rasa.vaitkuniene@kedainiai.lt.
	16. Konkurso dalyvių registracijos ir vokų pateikimo terminas 2025 m. sausio 9-24 d. (imtinai) darbo dienomis 9.00-16.00 val., išskyrus pietų pertrauką 12.00-12.45 val.
         17. Konkurso dalyvių pradinio įnašo dydis – 3 mėnesių pradinio nuompinigių dydžio suma (510,30 Eur) turi būti sumokėta į Kėdainių rajono savivaldybės administracijos sąskaitą Nr. LT02 7044 0600 0619 6810 AB SEB banke iki atvykimo registruotis konkurso dalyviu.
         18. Pageidaujantieji dalyvauti konkurse nuomojamus inžinerinius statinius gali apžiūrėti 2025 m. sausio 6-24 d. (imtinai) darbo dienomis 9.00-16.00 val., už turto apžiūrą atsakingas Komisijos narys, Statybos skyriaus vyriausiasis specialistas Romualdas Žydelis, telefono numeris + 370 347 69 524, elektroninio pašto adresas romualdas.žydelis@kedainiai.lt.
[bookmark: _GoBack]         19. Komisijos posėdis vyks Kėdainių m., J. Basanavičiaus g. 36, 603 kabinete, 2025 m. sausio 24 d. 10.00 val.
        
IV SKYRIUS
NUOMOS SUTARTIES PASIRAŠYMAS IR TURTO PERDAVIMAS

         20. Nuomos sutarties ir perdavimo–priėmimo akto projekto formos yra Aprašo priedai, pagal kuriuos nuomotojas ir nuomininkas pasirašys nuomos sutartį ir perdavimo–priėmimo aktą.
	21. Turto valdytojas turto nuomos sutartį pasirašo su turto nuomos konkurso laimėtoju arba jo įgaliotu atstovu ne anksčiau kaip per 5 darbo dienas ir ne vėliau kaip per 10 darbo dienų nuo Komisijos protokolo pasirašymo, išskyrus tuos atvejus, kai konkurso laimėtojui informavus, kad jis negali nurodytu laiku atvykti pasirašyti nuomos sutarties, suderinama kita data.	
         22. Turto perdavimas įforminamas perdavimo–priėmimo aktu.

V SKYRIUS
 BAIGIAMOSIOS NUOSTATOS
 
         23. Savivaldybės turto nuomininkas neturi teisės:
	23.1. įkeisti nuomos teisės, perduoti jos kaip turtinio įnašo ar kitaip jos suvaržyti;
         23.2. išpirkti nuomojamą Savivaldybės turtą;
         23.3. be Savivaldybės turto valdytojo raštiško sutikimo subnuomoti turtą arba perleisti naudotis juo tretiesiems asmenims.	
	24. Ginčai, kilę dėl Savivaldybės turto nuomos organizavimo ar jo rezultatų, nuomos sutarties vykdymo, sprendžiami įstatymų nustatyta tvarka.
_______________________________
